b'\n_START_ARTICLE_\nTbilisio zoologijos sodas\n_START_SECTION_\nIstorija\n_START_PARAGRAPH_\nTbilisio zoologijos sod\xc4\x85 1927 m. vasario 10 d. \xc4\xafsteig\xc4\x97 Tbilisio miesto taryba. J\xc4\xaf k\xc5\xabr\xc4\x97 Gruzijos ir Rusijos specialist\xc5\xb3 grup\xc4\x97. Zoologijos sodas buvo i\xc5\xa1pl\xc4\x97stas 1930 m. I\xc5\xa1 prad\xc5\xbei\xc5\xb3 j\xc4\xaf sudar\xc4\x97 4 skyriai: Kaukazo skyrius, TSRS fauna, Egzotiniai gyv\xc5\xabnai ir \xc5\xbdem\xc4\x97s \xc5\xabkio gyv\xc5\xabnai. Zoologijos sodas ypa\xc4\x8d suklest\xc4\x97jo 1970-aisiais, kai tur\xc4\x97jo daugiau nei 1000 gyv\xc5\xabn\xc5\xb3 ir per metus apsilankydavo daugiau kaip 500 000 lankytoj\xc5\xb3. Po SSRS gri\xc5\xabties, Gruzijai i\xc5\xa1gyvenant politin\xc4\x99 ir ekonomin\xc4\x99 kriz\xc4\x99, sumenkus miesto finansavimui, sodo reikalai tapo ypa\xc4\x8d prasti po 1990 m. Buvo konstatuota, kad iki 1993 m. sode daug gyv\xc5\xabn\xc5\xb3 krito i\xc5\xa1 bado ar su\xc5\xa1alo._NEWLINE_Po 2000\xe2\x80\x93\xc5\xb3j\xc5\xb3 zoologijos sodas prad\xc4\x97jo atsigauti. Jis priklaus\xc4\x97 Tbilisio savivaldybei, buvo finansuojamas i\xc5\xa1 miesto biud\xc5\xbeeto. 2007 m. lankytojams duris atv\xc4\x97r\xc4\x97 j\xc5\xabrinis akvariumas. 2012 m. Tbilisio vald\xc5\xbeia nusprend\xc4\x97 zoologijos sod\xc4\x85 i\xc5\xa1 centro perkelti prie_NEWLINE_Tbilisio mari\xc5\xb3, didelio dirbtinio e\xc5\xbeero miesto rytiniame pakra\xc5\xa1tyje. Australijos kompanija \xe2\x80\x9eHassell\xe2\x80\x9c pareng\xc4\x97 poilsio komplekso su zoologijos sodu ir gretimu mi\xc5\xa1ko parku projekt\xc4\x85. D\xc4\x97l l\xc4\x97\xc5\xa1\xc5\xb3 tr\xc5\xabkumo perk\xc4\x97limas buvo atid\xc4\x97tas ir zoologijos sodas liko senojoje vietoje.\n_START_SECTION_\nPragai\xc5\xa1tingas potvynis\n_START_PARAGRAPH_\n2015 m. bir\xc5\xbeelio 14 d. po dideli\xc5\xb3 li\xc5\xab\xc4\x8di\xc5\xb3 i\xc5\xa1tvinusi Ver\xc4\x97 suniokojo zoologijos sod\xc4\x85. Katastrofos metu teritorijoje \xc5\xbeuvo trys sodo darbuotojai. Dalis gyv\xc5\xabn\xc5\xb3 \xc5\xbeuvo, o i\xc5\xa1gyvenusieji, pavyzd\xc5\xbeiui, hipopotamas, li\xc5\xabtai, tigrai, lokiai, vilkai, l\xc5\xab\xc5\xa1ys, hienos pab\xc4\x97go \xc4\xaf Tbilisio gatves, krokodilai n\xc4\x97r\xc4\x97 \xc4\xaf miesto up\xc4\x99. Kai kurie gyv\xc5\xabnai buvo sugaudyti Tbilisyje, kitus nu\xc5\xa1ov\xc4\x97 gelb\xc4\x97tojai. Vien\xc4\x85 pingvin\xc4\x85 pavyko rasti u\xc5\xbe 60 km, prie Azerbaid\xc5\xbeano sienos. I\xc5\xa1 viso zoologijos sodas prarado beveik pus\xc4\x99 savo augintini\xc5\xb3. Sodas atnaujino veikl\xc4\x85 po 3 m\xc4\x97nesi\xc5\xb3, rugs\xc4\x97j\xc4\xaf.'